“Diyor” va “Oilaviy” telekanallari dekabrda ishga tushadi

Ishchi nomlari “Hududlar” va “Oilaviy” bo‘lgan yangi ikkita kanal dekabr o‘rtasida ishga tushirilishi rejalashtirilayotgani, ayni paytda har ikkala telekanalni ishga tushirish ustida izchil ish olib borilayotgani haqida avval yozgan edik.

 Foto © Daryo
O‘zMTRKdagi ishonchli manbalarimiz xabar berishicha, “Madaniyat va Ma’rifat” kanali qoshida tashkil etiladigan telekanalning ishchi nomi “Hududlar”dan “Diyor”ga o‘zgartirilgan. Telekanal respublikadagi barcha viloyatlar hayotiga oid ko‘rsatuvlarni uzatish bilan shug‘ullanishi ko‘zda tutilgan. Kanal kuniga 6 soat davomida faoliyat ko‘rsatadi. Har bir viloyatga tegishli ko‘rsatuv uchun bir soatdan vaqt ajratiladi. Ko‘rsatuvlar faqat o‘zbek tilida bo‘lishi kutilmoqda.
“O‘zbekiston” telekanali bazasida ochiladigan “Oilaviy” kanali orqali oilaviy qadriyatlar mavzusiga bag‘ishlangan ko‘rsatuvlar namoyish etiladi. Dasturlar ham o‘zbek, ham rus tillarida bo‘lishi ko‘zda tutilgan. Ushbu telekanalning efir vaqti ham 6 soatdan iborat bo‘ladi.
Ta‘kidlash joiz, “Diyor” va “Oilaviy” telekanallari ishga tushadigan aniq sana hali noma’lum. Manbalarimiz ma’lumotiga ko‘ra, ayni paytda kanallarni ishga tushirish uchun moddiy va texnik jihatdan tayyorgarlik ko‘rilmoqda. Kanallar qachon ochilishi haqida aniq ma’lumot yo‘q. Ba’zi manbalarimiz va televideniyeda faoliyat yurituvchi tvitterchilar kanallar 16-dekabr kuni ochilishi mumkinligini ta’kidlamoqda.
#Диёр ва #Оилавий деб ном олган каналлар расман 16 декабрдан эфир юзини кўради
— Bemalolxo'ja (@xotirijam) December 10, 2013
Yangi telekanallarning formati raqamli yoki analog tartibida bo‘lishi mumkin: bu haqda aniq ma’lumot yo‘q.
Eslatib o‘tamiz “Navo” va “Kinoteatr” telekanallari 14-noyabr kuni ishga tushgan edi. So‘nggi bir yil ichida O‘zMTRK tasarrufida turli mavzulardagi telekanallar soni ko‘payib bormoqda. 2013-yilning yanvarida “Madaniyat va Ma’rifat” hamda “Dunyo bo‘ylab” telekanallari, 2013-yilning yozida “Bolajon” telekanali (“Yoshlar” telekanali qoshida) o‘z faoliyatini boshlagan edi.